
Dosar nr. 3/J/2009
SECŢIA PENTRU JUDECĂTORI
HOTĂRÂRE NR. 7 J/11 martie 2009
Pe rol soluţionarea acţiunii disciplinare formulată de Comisia de disciplină pentru judecători împotriva pârâtului judecător P.H.A., preşedinte al Judecătoriei R., având ca obiect abaterea disciplinară constând în efectuarea cu întârziere a lucrărilor, din motive imputabile, prevăzută de art. 99 lit. i din Legea nr. 303/2004, privind statutul judecătorilor şi procurorilor, republicată cu modificările şi completările ulterioare.

La apelul nominal făcut în şedinţă publică au răspuns Comisia de disciplină pentru judecători, prin reprezentant şi pârâtul judecător P.H.A.
Procedura de citare legal îndeplinită.

S-a făcut referatul cauzei de către grefă, după care, 
Secţia procedează la audierea pârâtului judecător P.H.A. cu privire la faptele reţinute în sarcina sa, declaraţia sa fiind cosemnată în scris şi ataşată la dosarul cauzei.

Nefiind cereri, chestiuni prealabile sau excepţii de invocat, Secţia acordă cuvântul părţilor pe fondul cauzei.

Având cuvântul, Comisia de disciplină pentru judecători, prin reprezentant, solicită admiterea acţiunii disciplinare astfel cum a fost formulată şi aplicarea unei sancţiuni dintre cele prevăzute de art. 100 din Legea nr. 303/2004 privind statutul judecătorilor şi procurorilor, republicată cu modificările şi completările ulterioare, pentru săvârşirea abaterii disciplinare prevăzută de art. 99 lit. i din acelaşi act normativ, pentru următoarele motive:

În urma verificărilor directe efectuate la data de 06.11.2008 la Judecătoria R., cu ocazia controlului desfăşurat la instanţele din raza Curţii de Apel B. privind verificarea eficienţei manageriale şi modul de îndeplinire a atribuţiilor de către judecătorii cu funcţii de conducere, s-a constatat că judecătorul P.H.A., preşedintele instanţei, înregistra un număr de 64 hotărâri civile pronunţate în anii 2006, 2007 şi 2008 precum şi un număr de 14 sentinţe penale pronunţate în anii 2007 şi 2008 care nu erau redactate la momentul efectuării controlului. Totodată s-a constatat că redactarea hotărârilor sus-menţionate s-a efectuat cu depăşirea termenului legal prevăzut de lege pentru motivarea hotărârilor judecătoreşti, întârzierile înregistrate de judecător fiind de mare anvergură.

Astfel, în materie civilă s-a reţinut că termenul prevăzut de art. 264 alin. 1 Cod procedură civilă a fost depăşit cu mari intervale de timp, existând hotărâri care au fost motivate de judecător şi la peste 2 ani de la data pronunţării iar în materie penală, termenul prevăzut de art. 310 alin. 2 Cod procedură penală a fost depăşit în unele cauze cu peste un an.
Este incontestabil volumul mare de activitate cu care s-a confruntat judecătorul P.H.A., care a coordonat mai multe compartimente din cadrul instanţei însă, nici un argument nu poate justifica amploarea întârzierilor înregistrate în redactarea hotărârilor.

Mai mult, redactarea cu mare întârziere are consecinţă directă asupra prelungirii în timp a procedurii judiciare, conducând la premisele încălcării art. 6 din Convenţia Europeană a Drepturilor Omului, care garantează dreptul la soluţionarea cauzei într-un termen rezonabil. 

Având cuvântul, pârâtul judecător P.H.A. consideră că nu a fost dovedit caracterul imputabil al faptei ce face obiectul abaterii disciplinare reţinute în sarcina sa şi solicită respingerea acţiunii ca neîntemeiată.

Secţia constată închise dezbaterile şi reţine cauza în pronunţare.
SECŢIA PENTRU JUDECĂTORI
Deliberând asupra acţiunii disciplinare, constată următoarele:

Prin acţiunea disciplinară înregistrată pe rolul Secţiei pentru judecători la data de 04.02.2009, sub nr. 3/J/2009, Comisia de disciplină pentru judecători a solicitat Secţiei ca, prin hotărârea pe care o va pronunţa, să dispună aplicarea uneia din sancţiunile prevăzute de art. 100 din Legea nr. 303/2004, privind statutul judecătorilor şi procurorilor, republicată cu modificările şi completările ulterioare, pârâtului P.H.A., judecător la Judecătoria R., pentru săvârşirea abaterii disciplinare constând în efectuarea cu întârziere a lucrărilor, din motive imputabile şi prevăzută de art. 99 lit. i din Legea nr. 303/2004, republicată cu modificările şi completările ulterioare.

În motivarea acţiunii disciplinare s-a reţinut că, la data de 6 noiembrie 2008, cu ocazia controlului desfăşurat la instanţele din raza Curţii de Apel B. privind verificarea eficienţei manageriale şi modul de îndeplinire a atribuţiilor de către judecătorii cu funcţii de conducere, s-a constatat că judecătorul P.H.A., preşedintele Judecătoriei R., înregistra un număr de 64 hotărâri civile pronunţate în anii 2006, 2007 şi 2008, precum şi un număr de 14 sentinţe penale pronunţate în anii 2007 şi 2008, care nu erau redactate la momentul efectuării controlului.

În drept, Comisia de disciplină pentru judecători şi-a întemeiat acţiunea pe dispoziţiile art. 99 – 101 din legea sus-menţionată.

În declaraţia dată în faţa Secţiei, pârâtul judecător P.H.A. a arătat că este real faptul că a redactat cu întârziere un număr mare de hotărâri judecătoreşti însă, aceste neajunsuri nu îi sunt imputabile întrucât la Judecătoria R., în perioada 2007-2008 au funcţionat doar doi judecători unul dintre aceştia fiind chiar pârâtul, care a efectuat şi alte activităţi specifice funcţiei de conducere. Pârâtul a mai arătat că, în aceeaşi perioadă, a pronunţat 879 hotărâri şi, raportat la acest număr, consideră că 70 de hotărâri redactate cu întârziere nu constituie un număr foarte mare. De asemenea, acesta a mai învederat şi faptul că anumite circumstanţe personale au contribuit la situaţia creată şi anume faptul că are anumite probleme de sănătate iar mama sa suferă de o boală incurabilă.
Secţia pentru judecători, reţine următoarea situaţie de fapt: 

Cu ocazia controlului desfăşurat la instanţele din raza Curţii de Apel B. privind verificarea eficienţei manageriale şi modul de îndeplinire a atribuţiilor de către judecătorii cu funcţii de conducere, în urma verificărilor directe efectuate la data de 6 noiembrie 2008 la Judecătoria Rupea, s-a constatat că judecătorul P.H.A., preşedintele instanţei, înregistra un număr de 64 hotărâri civile pronunţate în anii 2006, 2007 şi 2008, precum şi un număr de 14 sentinţe penale pronunţate în anii 2007 şi 2008, care nu erau redactate la momentul efectuării controlului.

Conform menţiunilor din registrele de evidenţă a redactării hotărârilor, toate cele 78 de sentinţe au fost redactate de judecătorul P.H.A. ulterior, într-un timp foarte scurt după momentul efectuării controlului, respectiv în intervalul 7.11.2008 – 19.11.2008, întârzierile înregistrate de judecător fiind de mare anvergură.

Astfel, în materie civilă, Secţia reţine că termenul prevăzut de dispoziţiile art. 264 alin. 1 din Codul de procedură civilă a fost depăşit cu mari intervale de timp, existând hotărâri care au fost motivate de judecător şi la peste 2 ani de zile de la data pronunţării (sentinţele civile nr. 387/2.10.2006, nr. 389/2.10.2006, nr. 424/6.11.2006 şi nr. 425/6.11.2006), iar în materie penală termenul prevăzut de art. 310 alin. 2 din Codul de procedură penală a fost depăşit în unele cauze cu peste un an (sentinţele penale nr. 78/21.05.2007, nr. 89/18.06.2007, nr. 96/29.06.2007 şi nr. 98/29.06.2007).
Secţia pentru judecători, analizând probele administrate în cauză, constată că sunt întrunite, sub aspect obiectiv şi sub aspect subiectiv, elementele constitutive ale abaterii disciplinare prevăzute de art. 99 lit. i din Legea nr. 303/2004, privind statutul judecătorilor şi procurorilor, republicată, cu modificările şi completările ulterioare, pentru următoarele considerente:
În lipsa unor criterii prevăzute de lege în funcţie de care să se stabilească caracterul imputabil al efectuării cu întârziere a lucrărilor, Secţia reţine că, într-o asemenea evaluare, trebuie avute în vedere toate aspectele care ţin de activitatea profesională desfăşurată de judecător în perioada de referinţă şi în raport de care să se constate, în concret, dacă redactarea peste termenul legal de 30 de zile a hotărârilor civile, respectiv 20 de zile de la pronunţare în cazul sentinţelor penale, este sau nu imputabilă acestuia.

În acest sens, se constată că, în anul 2007, pârâtul judecător P.H.A. a participat la 49 şedinţe de judecată, a rulat 678 dosare şi a soluţionat 529 cauze, iar în semestrul I al anului 2008, acesta a participat la 35 şedinţe de judecată, a rulat 569 dosare şi a soluţionat 350 cauze.

Din evidenţele instanţei rezultă că redactarea cu întârziere a hotărârilor judecătoreşti reprezintă o constantă în activitatea judecătorului P.H.A., reţinându-se că şi alte sentinţe au fost motivate cu depăşirea termenului legal (de exemplu, sentinţa nr. 63/10.04.2007 a fost redactată la 21.12.2007, sentinţa nr. 113/24.09.2007 a fost redactată la 07.01.2008, sentinţele nr. 7/04.02.2008, nr. 8/4.02.2008 au fost redactate la 25.09.2008), fără însă ca întârzierile înregistrate să fie de anvergura celor reţinute în cazul hotărârilor care constituie obiectul acţiunii disciplinare.
Secţia constată că, deşi în perioada 01.05.2006-21.01.2009, pârâtul judecător P.H.A. a îndeplinit funcţia de preşedinte al Judecătoriei R., exercitând toate atribuţiile prevăzute de art. 16 din Regulamentul de ordine interioară al instanţelor judecătoreşti, la această instanţă desfăşurând activitatea în mod constant doar doi judecători, apărările formulate de acesta atât în cursul cercetării disciplinare cât şi în cursul judecăţii, nu pot fi reţinute. 
Astfel, deşi sunt de necontestat volumul mare de activitate desfăşurat de judecătorul P.H.A. în perioada 2007-2008, precum şi numărul mare de atribuţii îndeplinite de acesta, se reţine, că niciun argument nu poate justifica amploarea întârzierilor înregistrate în redactarea hotărârilor.  

Astfel, din verificări a rezultat că în luna noiembrie 2008, în materie civilă, erau neredactate 2 sentinţe pronunţate în luna octombrie 2006, 2 hotărâri pronunţate în luna noiembrie 2006, 2 sentinţe pronunţate în decembrie 2006 şi un număr de 26 hotărâri pronunţate pe parcursul anului 2007. În materie penală, s-a constatat că la data respectivă erau nemotivate un număr de 10 sentinţe pronunţate în anul 2007. 

În anul 2007 şi primul semestru al anului 2008, la Judecătoria R. au funcţionat doar doi judecători, dintr-o schemă de 3 posturi, judecătorul pârât îndeplinind şi funcţia de preşedinte al instanţei.
În acest sens, Secţia reţine că pârâtul judecător şi-a îndeplinit obligaţia de motivare a hotărârilor restante într-un interval de timp scurt, respectiv în 12 zile, ceea ce demonstrează că ar fi putut să motiveze în timp toate sentinţele restante, dacă ar fi dovedit preocupare în acest sens. Lipsa de preocupare a pârâtului judecător rezultă şi din faptul că, deşi cunoştea perioada şi tematica controlului efectuat de Inspecţia Judiciară, acesta nu a depus diligenţe pentru ca, cel puţin cu această ocazie, să procedeze la redactarea tuturor hotărârilor restante.



Faţă de data pronunţării sentinţelor nemotivate (începând cu luna octombrie 2006), conduita pasivă a pârâtului nu poate fi justificată de nici o împrejurare, întârzierile înregistrate în redactarea sentinţelor fiind mult prea mari, cu consecinţe directe asupra prelungirii în timp a procedurii judiciare, conducând la premisele încălcării art. 6 din Convenţia Europeană a Drepturilor Omului, care garantează dreptul cetăţenilor la soluţionarea cauzei într-un termen rezonabil. 

De asemenea, pârâtul judecător a mai invocat în apărare împrejurarea că nu au fost înregistrate reclamaţii sau sesizări în ceea ce îl priveşte, că a manifestat preocupare pentru perfecţionarea profesională a personalului auxiliar, precum şi faptul că în cursul anului 2008, instanţa s-a mutat într-un sediu provizoriu, datorită unor lucrări de renovare, activitate care a afectat din timpul destinat îndeplinirii atribuţiilor referitoare la activitatea de judecată.

Totodată, pârâtul judecător P.H.A. a depus la dosar acte medicale din care rezultă că suferă de hipertensiune arterială, recomandându-i-se evitarea stresului, precum şi împrejurarea că mama sa prezintă o afecţiune gravă.


Secţia reţine că apărările invocate nu sunt de natură să înlăture caracterul imputabil al efectuării cu întârziere a lucrărilor de către pârâtul judecător, putând constitui, cel mult, elemente de circumstanţiere de care să se ţină seama la individualizarea sancţiunii disciplinare.
La individualizarea sancţiunii disciplinare Secţia pentru judecători va avea în vedere şi împrejurarea că hotărârile pronunţate de pârâtul judecător au fost amplu motivate, cu indicarea considerentelor de fapt şi de drept care au format convingerea instanţei, precum şi a celor pentru care s-au înlăturat cererile părţilor, constatându-se astfel că acesta efectuează lucrări de calitate şi manifestă o preocupare constantă cu privire la modul de redactare al sentinţelor.

Pentru considerentele de mai sus, Secţia pentru judecători urmează să admită acţiunea disciplinară formulată de Comisia de disciplină pentru judecători împotriva judecătorului P.H.A. şi să îi aplice acestuia sancţiunea diminuării indemnizaţiei de încadrare lunară brută cu 15% pe o perioadă de 3 luni, prevăzută de art. 100 lit. b din Legea nr. 303/2004, privind statutul judecătorilor şi procurorilor, republicată cu modificările şi completările ulterioare. 


Văzând şi dispoziţiile art. 48 şi art. 49 alin. 2 din Legea nr. 317/2004 privind Consiliul Superior al Magistraturii, republicată, cu modificările ulterioare,
PENTRU ACESTE MOTIVE

ÎN NUMELE LEGII

HOTĂRĂŞTE:

Admite acţiunea disciplinară formulată de Comisia de disciplină pentru judecători împotriva domnului P.H.A. - judecător la Judecătoria R.
În baza art. 100 lit. b din Legea nr. 303/2004, privind statutul judecătorilor şi procurorilor, republicată cu modificările şi completările ulterioare, aplică domnului P.H.A. - judecător la Judecătoria R., sancţiunea diminuării indemnizaţiei de încadrare lunară brută cu 15% pe o perioadă de 3 luni, pentru săvârşirea abaterii disciplinare prevăzute de art. 99 lit. i din acelaşi act normativ.

Cu drept de recurs în 15 zile de la comunicare, la Completul de 9 Judecători al Înaltei Curţi de Casaţie şi Justiţie.
Pronunţată în şedinţă publică, 11 martie 2009.

